પ્રારંભમાં અંત છૂપાયેલો હોય છે અને વિસર્જનમાં નવસર્જન સમાયેલું હોય છે. એટલે જ આપણે સોમવારથી ઑફિસમાં કામ શરૂ કરીએ ત્યારથી જ આપણને સામે આવતો રવિવાર દેખાય છે. આવતો રવિવાર એ જ આપણે માટે ક્ષિતિજરેખા અને ઉમંગ તથા આશાનો સીમાસ્તંભ છે. સૃષ્ટિના સર્જનહારે જગતમાં મહાસાગરો પણ બનાવ્યા છે અને અફાટ રણપ્રદેશો પણ બનાવ્યા છે. એટલે જ આપણે જીવનને સાગરની કે રણની ઉપમા આપીએ છીએ. પણ રણ અને સમુદ્રની વચ્ચે વિસામા માટે જેમ ઈશ્વરે રણદ્વીપો અને ટાપુઓ સર્જ્યા છે તેમ આ અફાટ સંસારમાં વિસામા માટે માનવીએ ટાપુઓ સમી રજા સર્જી છે. જેમ ટાપુઓ વિના સમુદ્ર પાર કરવો અઘરો બને તેમ રજાઓ વિના પણ જીવન પૂરું કરવું કઠિન બની જાય.